የኮንዶሚኒየም ቤቶችን ለማስተላለፍ የወጣው ዕጣ ተቃውሞ ቀረበበት
የአዲስ አበባ ከተማ አስተዳደር በ13ኛው ዙር የኮንዶሚኒየም የመኖሪያ ቤቶችን ለማስተላለፍ የዕጣ ሥነ ሥርዓት ካደረገ በኋላ፣ በተለያዩ የኦሮሚያ ከተሞች የተቃውሞ ሠልፎች ተደረጉ፡፡ የኦሮሚያ ክልል የአዲስ አበባ ከተማ አስተዳደርን ውሳኔ ተቃውሟል፡፡የአዲስ አበባ አስተዳደር ረቡዕ የካቲት 27 ቀን 2011 ዓ.ም. በኢንተርኮንቲኔንታል ሆቴል ምክትል ከንቲባ ታከለ ኡማ (ኢንጂነር) በተገኙበት፣ ከ51 ሺሕ ቤቶች በላይ ለተጠቃሚዎች ለማስተላለፍ የዕጣ የማውጣት ሥነ ሥርዓት አድርጎ ነበር፡፡ ምክትል ከንቲባው ተነሺ አርሶ አደሮችም ያለ ዕጣ የኮንዶሚኒየም ቤቶች እንደሚሰጧቸው መግለጻቸው ይታወሳል፡፡ ነገር ግን በተለያዩ የኦሮሚያ ከተሞች የተቃውሞ ሠልፎች ተካሂደው የከተማ አስተዳደሩ ውሳኔ ተቀባይነት እንደሌለው ተገልጿል፡፡በዋናነትም ለተቃውሞ ምክንያት የሆነው ለተጠቃሚዎች ከሚተላለፉ ቤቶች ውስጥ የተወሰኑት በኦሮሚያ ክልል ውስጥ የተገነቡ በመሆናቸው ቤቶቹን ማስተላለፍ አግባብ አለመሆኑ ነው፡፡ የቤቶቹ ለተጠቃሚዎች መተላለፍ ከዚህ ቀደም በሕዝብ ቁጣ እንዲቀር የተደረገውን የአዲስ አበባና የኦሮሚያ የተቀናጀ ማስተር ፕላን ለማስፈጸም ሙከራ እየተደረገ ነው ተብሎም ተቃውሞ ሊያስነሳ ችሏል፡፡ ለተቃውሞ የወጡት ሰላማዊ ሠልፈኞች ከአርሶ አደሮች ያላግባብ በተቀሙ ቦታዎች ላይ የተሠሩ ቤቶች ለሌሎች መተላለፍ የለባቸውም ሲሉ ተደምጠዋል፡፡ይኼንን ተቃውሞ ምናልባትም የጠቅላይ ሚኒስትር ዓብይ አህመድ (ዶ/ር) አመራር ወደ ሥልጣን ከመጣ ወዲህ በዓይነቱና በመጠኑ የመጀመርያው ሲሆን፣ ከተቃውሞው ሠልፍ በመቀጠል ክልሉን የሚመራው የኦሮሞ ዴሞክራሲያዊ ፓርቲ (ኦዴፓ) እና የክልሉ መንግሥት የከተማ አስተዳደሩን ውሳኔ የሚቃወም መግለጫ አውጥተዋል፡፡‹‹በአዲስ አበባና በኦሮሚያ መካከል ያለው የአስተዳደር የወሰን ጉዳይ ዕልባት ሳይሰጠው፣ የጋራ መኖሪያ ቤቶች በዕጣ ለዕድለኞች መተላለፋቸው ተገቢ አይደለም፤›› ሲል የክልሉ መንግሥት ገልጿል፡፡ ‹‹ክልሉ ጥያቄ እያነሳባቸው ባሉና የክልሉን ወሰን አልፈው የተገነቡ የመኖሪያ ቤቶች የማስተላለፍ ሒደቱ እንዲተገበር፤›› ሲል አክሏል፡፡በተመሳሳይ የኦሮሞ ነፃነት ግንባር (ኦነግ) በበኩሉም የቤቶቹን ለተጠቃሚዎች መተላለፍ ተቃውሟል፡፡ የአስተዳደሩንም ውሳኔ ‹‹ሕገ መንግሥቱን የጣሰ ነው፤›› ሲል ኦነግ ገልጿል፡፡ የአዲስ አበባ አስተዳደር እስከ ዓርብ የካቲት 29 ቀን 2011 ዓ.ም. ምሽት ድረስ ውሳኔውን ያላሳወቀ ሲሆን፣ ሪፖርተር የከንቲባ ጽሕፈት ቤት ኃላፊዎች ለማግኘት ያደረገው ሙከራ አልተሳካም፡፡  ለዓመታት እየቆጠቡ የመኖሪያ ቤት ወረፋ ሲጠባበቁ የነበሩና በተለይም በኮዬ ፊጬ ሳይቶች ዕጣ የወጣላቸው ግለሰቦች በተፈጠረው ሁኔታ ተደናግጠዋል፡፡ የኦሮሚያ ክልልን ውሳኔ የሰሙ ሰዎችም በአንድ ፓርቲ ጥላ ሥር ያሉ የአዲስ አበባና የኦሮሚያ ክልል አመራሮች የፈጠሩት ክፍተት አስገራሚ መሆኑን፣ ኦሮሚያ በአዲስ አበባ ልዩ ጥቅም እንዳለው በተደጋጋሚ እየገለጸ በሌላ በኩል በአዲስ አበባ ነዋሪዎችና በአስተዳደሩ ገንዘብ የተገነቡ ቤቶችን ለባለዕድለኞች መተላለፍ መቃወሙ የበለጠ ያስገርማል ብለዋል፡፡ ከዚህ ቀደም ስህተት ተፈጽሞ እንኳ ቢሆን ስህተትን ማረም የሚቻለው ዜጎችን በማሳቀቅ አይደለም ሲሉም ተደምጠዋል፡፡ የኦሮሚያ ብሔራዊ ክልላዊ መንግሥት በአዲስ አበባ ላይ ከወሰንና ቤቶች ጉዳይ በዘለለ የከተማዋን የኦሮሞ ባለቤትነት ለማረጋገጥ የተጀመሩ ሥራዎች አጠናክሮ እንደሚቀጥልበት ገልጿል፡፡